Document ID: 32014D0026

A BIZOTTSÁG HATÁROZATA
(2014. január 17.)
a Szlovén Köztársaságnak az ipari kibocsátásokról szóló 2010/75/EU európai parlamenti és tanácsi irányelv 32. cikkében említett átmeneti nemzeti tervre vonatkozó értesítéséről
(az értesítés a C(2014) 60. számú dokumentummal történt)
(Csak a szlovén nyelvű szöveg hiteles)
(2014/26/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az ipari kibocsátásokról (a környezetszennyezés integrált megelőzése és csökkentése) szóló, 2010. november 24-i 2010/75/EU európai parlamenti és tanácsi irányelvre (1) és különösen annak 32. cikke (5) bekezdésének második albekezdésére,
mivel:
(1)
A 2010/75/EU irányelv 32. cikke (5) bekezdésének első albekezdésével összhangban a Szlovén Köztársaság 2012. december 14-én benyújtotta a Bizottsághoz átmeneti nemzeti tervét (2).
(2)
Az átmeneti nemzeti terv hiánytalanságának értékelése során a Bizottság megállapította, hogy a több különböző típusú blokkból álló vagy többféle tüzelőanyagot használó tüzelőberendezések esetében helytelenül alkalmazták az átmeneti nemzeti tervben szereplő kibocsátási határértékekhez való hozzájárulás kiszámítására szolgáló módszert, valamint egy létesítmény esetében két különböző módszert alkalmaztak az átmeneti nemzeti terv szerinti SO2-kibocsátási határértékhez való hozzájárulás kiszámítására. A Bizottság szintén megállapította, hogy az éves átlagos füstgázáram kiszámításához használt egyes átváltási tényezők túl magasak voltak, továbbá a terv nem tartalmazza azokat az intézkedéseket, amelyekkel biztosítható 2020. július 1. után az alkalmazandó kibocsátási határértékeknek való megfelelés.
(3)
Ezért 2013. július 8-án kelt levelében (3) a Bizottság felkérte a szlovén hatóságokat a hiányzó információk pótlására, valamint a megfelelő számítások újbóli elvégzésére.
(4)
2013. július 26-án a Szlovén Köztársaság kiegészítő információkat nyújtott be a Bizottsághoz (4).
(5)
Az átmeneti nemzeti terv és a kapott kiegészítő információk újabb értékelését követően a Bizottság 2013. szeptember 30-án másodszor is levélben fordult a Szlovén Köztársasághoz (5), melyben kérte egy létesítmény esetében az alkalmazott kibocsátási határérték korrekcióját, a füstgázáramok kiszámításához használt átváltási tényező részletesebb magyarázatát, valamint annak egyértelmű megjelölését, hogy egy, hazai szilárd tüzelőanyagot használó létesítmény esetében melyik módszert veszik alapul az átmeneti nemzeti terv szerinti SO2-kibocsátási határértékhez való hozzájárulás kiszámításához.
(6)
2013. október 7-én kelt levelében (6) a Szlovén Köztársaság benyújtotta a kért kiegészítő információkat egy létesítmény kibocsátási határértékének korrekciójáról, egy másik létesítmény kapcsán a biomassza átváltási tényezője módosításáról, valamint a minimális kéntelenítési arányon alapuló számítási módszer alkalmazásáról egy létesítmény átmeneti nemzeti terv szerinti SO2-kibocsátási határértéke megállapításához, összhangban a 2012/115/EU bizottsági végrehajtási határozattal (7).
(7)
A Bizottság végül értékelte az átmeneti nemzet tervet a 2010/75/EU irányelv 32. cikke (1), (3) és (4) bekezdésének, valamint a 2012/115/EU végrehajtási határozatnak megfelelően.
(8)
A Bizottság megvizsgálta mindenekelőtt az adatok koherenciáját és helytállóságát, valamint az átmeneti nemzeti terv hatálya alá tartozó minden egyes tüzelőberendezés esetében a tervben szereplő kibocsátási határértékekhez való hozzájárulás meghatározását megalapozó feltételezéseket és számításokat, és elemezte, hogy a terv tartalmazza-e a kitűzött célokat és a hozzájuk tartozó célértékeket, a célok teljesítéséhez szükséges intézkedéseket és azok ütemezését, valamint a jövőbeni megfelelés ellenőrzését szolgáló mechanizmust.
(9)
A benyújtott kiegészítő információk alapján a Bizottság azt is megállapította, hogy a 2016. és a 2019. évre vonatkozó kibocsátási határértékeket a megfelelő adatok és képletek segítségével számították ki, és a számítások helytállóak. A Szlovén Köztársaság elegendő információt szolgáltatott a kibocsátási határértékek betartását szolgáló intézkedésekről, a monitoringról és az átmeneti nemzeti terv végrehajtására vonatkozó jelentéstételről.
(10)
A Bizottság meggyőződött arról, hogy a szlovén hatóságok figyelembe vették a 2010/75/EU irányelv 32. cikkének (1), (3) és (4) bekezdésében, valamint a 2012/115/EU végrehajtási határozatban foglalt rendelkezéseket.
(11)
A Bizottság úgy véli, hogy az átmeneti nemzeti terv végrehajtásának az egyéb alkalmazandó nemzeti és uniós jogszabályok sérelme nélkül kell történnie. A Szlovén Köztársaságnak különösen arról kell gondoskodnia, hogy a terv hatálya alá tartozó tüzelőberendezések egyéni engedélyeihez kapcsolódó feltételek úgy kerüljenek megállapításra, hogy ne kerülhessen veszélybe egyebek mellett a 2010/75/EU irányelv, a 2008/50/EK európai parlamenti és tanácsi irányelv (8), valamint a 2001/81/EK európai parlamenti és tanácsi irányelv (9) követelményeinek való megfelelés.
(12)
A 2010/75/EU irányelv 32. cikkének (6) bekezdése értelmében a Szlovén Köztársaságnak tájékoztatnia kell a Bizottságot az átmeneti nemzeti terven végrehajtott bármely későbbi módosításról. A Bizottságnak értékelnie kell, hogy e módosítások megfelelnek-e a 2010/75/EU irányelv 32. cikkének (1), (3) és (4) bekezdésében, valamint a 2012/115/EU végrehajtási határozatban foglalt rendelkezéseknek,
ELFOGADTA EZT A HATÁROZATOT:
1. cikk
(1) A 2010/75/EU irányelv 32. cikkének (5) bekezdésével összhangban a Bizottsághoz a Szlovén Köztársaság által 2012. december 14-én benyújtott, majd a 2013. július 26-án és október 7-én szolgáltatott kiegészítő információknak megfelelően módosított átmeneti nemzeti terv (10) kapcsán a Bizottság a 2010/75/EU irányelv 32. cikkének (1), (3) és (4) bekezdése, valamint a 2012/115/EU végrehajtási határozat alapján nem emel kifogást.
(2) Az átmeneti nemzeti terv hatálya alá tartozó létesítmények jegyzéke, az érintett szennyező anyagok és a kapcsolódó kibocsátási határértékek e határozat mellékletében szerepelnek.
(3) Az átmeneti nemzeti tervnek a szlovén hatóságok általi végrehajtása nem mentesíti a Szlovén Köztársaságot a terv hatálya alá tartozó egyes tüzelőberendezések kibocsátásai tekintetében a 2010/75/EU irányelv előírásainak betartása alól, sem az uniós környezetvédelmi jog más rendelkezéseinek hatálya alól.
2. cikk
A Bizottság értékelni fogja, hogy az átmeneti nemzeti terv esetleges jövőbeni módosításai, amelyeket a Szlovén Köztársaság köteles bejelenteni, megfelelnek-e a 2010/75/EU irányelv 32. cikkének (1), (3) és (4) bekezdésében, valamint a 2012/115/EU végrehajtási határozatban foglalt rendelkezéseknek.
3. cikk
Ennek a határozatnak a Szlovén Köztársaság a címzettje.
Kelt Brüsszelben, 2014. január 17-én.

Labels: 1
18
20